《蓟州新城》
清代·高其倬

于役季冬月，东入渔阳城。城圮五十载，奉诏新经营。

墉堞一云五，筑作工遂停。胡不事宏丽，役物劳皇情。

此州实险要，世界方升平。长驭控八极，内地固所轻。

昔当明之季，置镇藩神京。高起两重郭，遍征九州丁。

城中贮刍粟，城上罗旗旌。蓟门大帅任，郑重属老成。

高议百僚会，推毂千人英。且复命丙魏，不啻求韩彭。

陛辞涕汍澜，密诏言丁宁。志鸣伊吾剑，意洗鱼海兵。

长计一蹉失，塞马仍纵横。连营一日溃，列嶂同时崩。

尘来白日匿，烧猛苍天赪。九门戒楼橹，六府严关扃。

平安一星火，重比千金琼。传呼达禁闼，夜寝始不惊。

外召勤王师，内办迁都行。下诏责专阃，幕府空抢攘。

拥兵不敢救，闭壁如聋盲。侦敌已出境，追骑甫及坰。

杀人取其元，受赏都堂厅。累累鞍上极，一一田间氓。

更奏塞外勋，肯耻城下盟。懦帅肆欺谩，勍敌生门庭。

既以杀其躯，患亦贻朝廷。呜呼厉有阶，夫谁滋乱萌。

或云右文士，误国由书生。或云吝边饷，饥卒难力争。

南史与董狐，百喙同一声。敢独曰不然，奄寺实彗荧。

监军专将柄，司礼为阿衡。众贿水输海，百度禾生螟。

搒笞杀壮士，罗织戕名卿。刚鲠靡孑遗，媕婀忌忠诚。

肯效鸷鸟击，转畏走狗烹。潢池弄兵者，竟射承天闳。

缅维开创初，明祖垂家型。内官止四品，洒扫供使令。

外事付卿贰，著戒在扆屏。孰畀铁牌毁，坐见九鼎倾。

惜哉兴戎首，未正司寇刑。我皇法殷鉴，典制原《六经》。

寺人无官阶，置员有定程。衣冠带履外，越者诛窜并。

皇皇一王法，万世其勿更。愿献五百字，勒作城隅铭。

作者简介：高其倬（1676（丙辰年）—1738）清代官员、诗人。字章之，号美沼、种筠，辽宁铁岭人，隶汉军镶黄旗，指头画创始人高其佩堂弟。康熙三十三年进士，迁内阁学士。世宗朝历云贵、闽浙、两江总督。在闽请解除民间出海贸易禁令，后以故降为江苏巡抚。乾隆初，官至工部尚书，卒谥文良。有奏疏及《味和堂诗集》。